text: National opgave at skaffe arbejdskraft til Esbjerg
  18 juni 2013 kl. 09.08
  Det skal gøres til en national sag at skaffe arbejdskraft til offshore-industrien i Esbjerg.
  Industrien mangler allerede maskinmestre og ingeniører, og efterspørgslen efter veluddannet arbejdskraft ventes at stige i de kommende år.
  Landets beskæftigelsesregioner holder i dag en konference i Esbjerg for at komme med idéer til at skaffe kvalificeret arbejdskraft.
  Virksomhederne i Esbjerg oplever det paradoks, at ingeniører med de rette kvalifikationer hellere vil gå ledige i København end flytte til Esbjerg.
  - Centrale aktører i offshore sektoren forudser massiv vækst i offshore arbejdspladser. Det er en national udfordring, siger regionsdirektør Karl Schmidt, Beskæftigelsesregion Syddanmark.
  Konferencen skal blandt andet afdække det fremtidige behov for arbejdskraft i branchen, der betjener alle former for energiudvinding til havs.
  Ét er imidlertid at konstatere behovet for arbejdskraft. Noget andet er at få folk til at flytte til Esbjerg.
  Både Esbjerg Kommune og Region Syddanmark arbejder på at fortælle mulige kandidater og deres familier, at man godt kan få et liv i Esbjerg.
  Se mere i TV SYD Nyheder 19.30.
  